Cheetahs kry hul grootste pak in die kwarteindDie Cheetahs, wat nie lekker getoer het in hulle eerste seisoen in die Pro14-reeks nie, het Saterdagaand in die kwarteindstryd hulle grootste loesing van die seisoen gekry. Die verdedigende kampioen, die Scarlets, het hulle tuis met 43-8 afgeslag nadat die Walliesers rustyd reeds met 24-3 voor was. Die Rooitruie het ses drieë gedruk. Die Vrystaters het gelyk of hulle deurdring totdat Clayton Blommetjies in die 75ste minuut gaan druk het teen wat aanstaande seisoen sy tuisspan word. Die Cheetahs se ander punte was ŉ strafdoel ná tien minute deur Johan Goosen. Tot hulle eer het die Cheetahs in die laaste 19 minute geen punte afgestaan nie. In hulle eerste twee wedstryde het die Cheetahs teen Ulster met 19-42 verloor (met 22 punte) en toe teen Munster met 18-51 slae gekry (33 punte). Saterdagaand is hulle ook van die veld gespeel en het hulle met 35 punte verloor, wat dus hulle grootste neerlaag is. Die Cheetahs het soos tiere verdedig, maar die tuisspan, wat feitlik op volle sterkte was en ŉ hele paar toetsspelers in hulle geledere gehad het, was net eenvoudig van ŉ ander gehalte. Tier Schoeman het byvoorbeeld 17 duikslae uitgevoer, Oupa Mohoje 12 en Torsten van Jaarsveld 11; maar aan die wenspan se kant was daar vier spelers, insluitende die een vleuel en die losskakel, wat nie enkele keer nodig gehad het om te keer nie. Vir die Cheetahs, wat net twee oorsese wedstryde uit 10, insluitende hierdie kwarteind, kon wen, was hierdie eerste oorsese seisoen ŉ groot leerkurwe. Ongelukkig verloor die Bloemfonteiners, soos al gewoonte geword het, ŉ hele paar van hulle voorste spelers vir aanstaande jaar se Pro14-veldtog, insluitende hulle kaptein Francois Venter en hulle afrigter Rory Duncan. ♦ Die twee halfeindstryde in die reeks word op 18 Mei gespeel, wanneer Glasgow Warriors tuis teen die Scarlets te staan kom en Leinster tuis teen hulle mede-Iere Munster speel.